b"\n_START_ARTICLE_\nColor c\xc3\xa0lid i fred\n_START_PARAGRAPH_\nEl color c\xc3\xa0lid i fred \xc3\xa9s una oposici\xc3\xb3 en teoria del color que va apar\xc3\xa8ixer a partir del segle XVIII en l'an\xc3\xa0lisi de les pintures europees per definir l'efecte que provocaven determinats colors en l'espectador. Aix\xc3\xad, els tons relacionats amb el verd o el blau s\xc3\xb3n freds mentre que els colors relacionats amb el vermell o el groc s\xc3\xb3n c\xc3\xa0lids. Curiosament, \xc3\xa9s una sensaci\xc3\xb3 oposada a la temperatura de color real, ja que les estrelles que emeten m\xc3\xa9s calor s\xc3\xb3n blaves i no grogues o vermelles. La distinci\xc3\xb3 ha passat a la cultura popular, per exemple en l'aixeta, on el vermell indica aigua calenta i el blau aigua freda. _NEWLINE_Es considera que el color m\xc3\xa9s fred \xc3\xa9s el blau fosc, que s'assimila al cel de nit, similar al negre, o al fons del mar, elements naturals que s'associen a la sensaci\xc3\xb3 de fred. Hi ha pol\xc3\xa8mica entre els artistes, en canvi, sobre quin \xc3\xa9s el color m\xc3\xa9s c\xc3\xa0lid, alguns indiquen el vermell per la seva for\xc3\xa7a (\xc3\xa9s el que ha acabat imperant a la cultura popular com a s\xc3\xadmbol d'alta temperatura) i d'altres el groc, lligat a la llum."